Leerder by skool doodgeskietArgieffoto ŉ Leerder is Woensdag by sy skool in die Noord-Kaap doodgeskiet. Geoffrey van der Merwe, woordvoerder van die departement van onderwys in die Noord-Kaap, het gesê die gr. 10-leerder is by die Makgolokwe Middle School in Kuruman geskiet. “Die departement is geskok oor die dood van die gr. 10-leerder by die Makgolokwe Middle School vandag. Dit is steeds onduidelik wat presies gebeur het en aanleiding tot die voorval gegee het,” het Van der Merwe gesê. Volgens hom het die persoon wat die skietwerk gedoen het homself aan die polisie oorgegee. Die voorval het op die skoolterrein tydens skoolure plaasgevind. Van der Merwe het bygevoeg daar is sedert die voorval beradingsdienste vir die leerders en die onderwysers by die skool aangebied.